Verander jou kind in ŉ boekwurm - Jou Gesin | Solidariteit WêreldJou Gesin | Solidariteit Wêreld
Tuis › Artikels › Verander jou kind in ŉ boekwurm
Verander jou kind in ŉ boekwurm
Woensdag | 27 Februarie | 2019
Nie almal is lief vir lees nie en tog is dit ʼn baie, baie belangrike deel van enige mens se lewe. Dit is al oor en oor bewys dat kinders wat nie hou van lees nie op skool en universiteit sukkel. Maar waar begin ʼn mens?
Begin reeds vroeg want met elke boekie wat jy van babadae af voorlees, is jy besig om jou kind se brein, ore en oë voor te berei vir latere leesvaardighede. Maak storietyd spesiaal en hulle sal vir die res van hul lewe die vrugte daarvan pluk. ’n Kind gaan net lees as hy lief is vir lees, en om dié liefde te kweek moet ouers die voorbeeld stel. Onderwysers kan ’n kind leer lees, maar die liefde vir lees word tuis gekweek.
Om elke dag net 20 minute lank vir kinders voor te lees het baie voordele:
Dit versterk verhoudings,
bevorder luistervaardighede en taalvaardighede,
leer jou kind konsentreer en
moedig nuuskierigheid aan.
Voorlees vorder na saamlees en dit vorder na selflees. Dit beteken nie dat jy moet ophou voorlees sodra jou kind self kan lees nie. Voorlees bly ’n noodsaaklike deel van die leer-lees-proses.
Hoewel kinders glád nie ingevolge die huidige skoolleerplan veronderstel is om te kan lees wanneer hulle skool toe gaan nie, is onderwysers en opvoedkundiges dit eens dat die skole deesdae met só ’n spoed in gr. 1 wegspring, dat kinders wat nie voorskool aan basiese lettervaardighede blootgestel is nie, dikwels gou agter raak.
Maak jou kind ʼn boekwurm met hierdie wenke:
Lees reeds van babatyd af en maak storietyd ’n spesiale tyd. Maak snaakse stemme, groot oë, fluister, leef die storie. Jy hoef nie altyd te lees nie. Dink sommer partykeer jou eie stories uit.
As kinders “groot genoeg” is om ’n eie bedlampie te kry, laat hulle saans – ná storietyd – vir ’n klein rukkie lê en “lees” (boekies deurblaai). Al moet jy later uit jou warm bed klim om self die liggie te gaan afsit en die boek te bêre.
Daar bestaan nie iets soos ’n kind wat nie van boeke hou nie. As hy of sy nie van boeke hou nie, het hulle bloot net nog nie die regte boek in die hande gekry nie. Koop boeke oor onderwerpe waarvan jou kind hou.
As jy jou kinders wil beloon vir iets, beloon dan met boeke, pleks van kos of speelgoed.
Help jou kinders om hul eie boeke te maak. Skryf hul storie neer en laat hulle dit illustreer, en dan kram julle alles vas.
Neem hulle gereeld biblioteek toe, laat hulle daar tussen die rakke boeke wegraak sodat dit moeilik raak om te besluit watter boek hulle wil huis toe neem; só maak jy hulle opgewonde oor boeke en sien hulle daarna uit om weer volgende week te gaan.
Moet hulle nie te vroeg aan tegnologie blootstel nie. ’n Boek kan gou oninteressant lyk as dit met ’n tablet of selfoon moet kompeteer. Stel kinders van kleins af aan boekies bekend wat interaktief is: flappies wat kan lig, verskillende teksture op bladsye, ensovoorts.
Maak seker jou huis is leesvriendelik met genoeg plek vir lekker opkrul met ’n boek. Sorg dat daar boeke is wat jou kind maklik in die hande kan kry. Jou kind moet boeke met plesier verbind, nie net met skoolwerk nie.
Maak ’n Saterdagoggend-uitstappie daarvan om kinders na boekwinkels te neem. Moedig hulle aan om rustig in die leeshoekies te sit en boeke deur te blaai en beloof hulle dan dat elkeen ná ’n uur een boek mag kies. Dit leer kinders dat lees ’n rustige ervaring is.
Moenie jou eie lees hou vir wanneer die kinders slaap nie. Laat hulle sien hoe jy op die rusbank lê en ’n boek geniet, of in die motor lees terwyl jy by die skool wag. Hulle moet weet dat jy ook lief is vir lees.
Pleks daarvan om saam televisie te kyk, kan julle saam lees, al beteken dit jou kind blaai net deur ’n mooi prenteboek, of tydskrif. Die tyd saam moet genotvol en ontspanne wees en nie soos werk of huiswerk voel nie.